[{"text_idx": "#000002", "text": "Uztailak Euskal Herrian utzi zituen tenperatura beroei ihes eginez Wallmapuko negura joan ziren Maiteder Sasieta Garabidetarra eta Maider Leibar Zornotzako Barnetegiko irakaslea. Baina negu gorrian egon arren, han ere hotzik ez. Temucoko Mapuzuguletuain\u0303 Elkarteko maputxeak helduen irakaskuntzan buru belarri dabiltza azken urteotan, eta hartu duten martxak bero bero mantentzen ditu bazterrak. Panguipullin ere freskotasunik ez, mahaiaren bueltan bildutako Koz Koz Parlamentu Maputxeko kideek gau eta egun piztuta zegoen suak adina berotasun ematen baitzuten."}, {"text_idx": "#000003", "text": "Iazko otsailean egindako lankidetza bidaian Mapuzuguletuain\u0303 Elkarteak antolaturiko barnetegiak ezagutzeko aukera izan zuen Garabideko delegazioak. Eskaera garbia izan zen orduan: \u201cmapuzugun irakasleek formazioa behar dute\u201d. Horri erantzun bat eman nahirik irakasle taldeko hiru pertsona etorri ziren 2018ko uztailan Zornotzako Barnetegira formazioa jasotzera. Orduan ere beste eskaera bat: \u201cformazio hau mapuzuguna irakasten ari garen guztiok jaso beharko genuke\u201d. Eta eskaera horri ere erantzuna ematen saiatu behar."}, {"text_idx": "#000005", "text": "Panguipulli herrian egoitza daukan Koz Koz parlamentuko kideak oraintxe ari dira hizkuntzaren biziberritzearen inguruan estrategia bat lantzen. Politikoki ibilbide luzea dute, hainbat alorretan udalaren babesa lortzerainokoa. Inguruko nekazari maputxeek euren produktuak saldu eta urrutira joan gabe aurrera egin ahal izateko gunea dute, bilgune bezala erabiltzen duten egurrezko Ruka (etxea mapuzugunez) tradizional dotorea ere bai, eta kooperatibismorantz daramatzan ikuspegi zabala lagun. Hizkuntzaren jakintza eta erabilerarekin arduraturik gai horri helduko dion lantaldea osatu berri dute. Euskal Herriko esperientzia kontatzeko aukera izan zuten Garabidetarrek uztaileko bileran, tarte batez negua zela ere ahaztuz. Giroa bero bero han ere."}]